Iskanje informacij
7 Spletni iskalniki – 1. del
AKTIVNOST
S spodnjega seznama izberite iskalnik in ga uporabljajte v naslednjem tednu:
Bing OneSearch
Brave Qwant
DuckDuckGo Spotlight
Ecosia Startpage
Google Swisscows
MetaGer Yahoo!
- Ali so rezultati iskanja tako dobri kot pri iskalniku, ki ga običajno uporabljate?
- Iz katerih informacijskih virov črpa iskalnik? Ali so rezultati, ki jih prikaže, odvisni od drugih iskalnikov?
- Preberite, kaj je o iskalniku napisano v razdelkih Vizitka, Politika zasebnosti ali Pogoji uporabe.
- Čemu so (glede na zapisano) namenjeni vaši podatki? Ali iskalnik omogoča, da spremenite privzete nastavitve zasebnosti?
Ko boste zaključili, si tukaj oglejte opise teh iskalnikov.
Iskalniki so torej UI, ki jo imate vedno pri roki. To je doslej najbolj izpopolnjen način uporabe UI, ki se ga redno poslužujemo praktično vsi. Učinkovitost spletnih iskalnikov je posledica:
- eksplozije vsebin na svetovnem spletu,
- sposobnosti iskalnika, da to vsebino osmisli* in označi za prihodnje poizvedbe (indeksiranje),
- sposobnosti iskalnika, da razume*, kar ga sprašujete1 in
- sposobnosti iskalnika, da najprej prikaže najustreznejše vsebine (razvrščanje).
V ozadju zadnjih treh dejavnikov so algoritmi UI.
Zdi se, da so bili iskalniki doslej uspešni pri ustvarjanju iluzije, da je na internetu objavljeno VSE in da je vse na spletu mogoče poiskati2. Jasno je, da takšno readymade znanje, védnost in “širjenje spomina” počasi, a zanesljivo transformirajo učenje.
Iskalniki kot orodja za učenje in poučevanje
Iskalniki lahko učiteljem in učencem pomagajo na vsaj tri načine.
- Omogočajo enostavno iskanje in preverjanje informacij za uporabo pri pouku in preverjanju znanja. V tem kontekstu se je pomen informacij v zadnjem desetletju zelo spremenil. Poleg besedil so zdaj zlahka dostopni tudi zvočni in video posnetki, animacije in celo deli računalniških kod, digitalne shrambe itd.
- Učitelj ni več edini vir znanja. Zato lahko (po lastni presoji) svoj čas usmeri v pomoč pri izpopolnjevanju veščin, v spodbujanje raziskovanja ali v razreševanje morebitnih konfliktov.
- S prostim dostopom do informacij učencem omogoča učenje na podlagi raziskovanja in projektov. Učenci lahko sami dostopajo do informacij, jih razvrščajo in iz njih izpeljujejo pomen. Rezultat je trajno znanje, ki je prenosljivo v resnične življenjske situacije3.
Vendar pa učenje na podlagi raziskovanja in projektov, ali samostojno učenje v katerikoli drugi obliki, ni enostavno. Učenci potrebujejo pomoč in podporo pri usvajanju številnih veščin, ki so povezane z iskanjem in osmišljanjem virov informacij, ki jih pri tem uporabljajo3.
Kaj in kako vprašati?
Različne študije v Evropi in v svetu kažejo, da se učenci srečujejo z mnogimi težavami pri spletnem iskanju informacij3. Pogosto so razočarani, ko njihovo iskanje ne obrodi nobenih rezultatov. Ne vedo, kako oceniti ustreznost rezultatov iskanja4. Mlajši otroci imajo pri iskanju informacij na spletu težave z ustvarjanjem iskalnih poizvedb, z izbiro ustrezne spletne strani s seznama rezultatov iskanja, s pravilnim črkovanjem iskanih izrazov in z razumevanjem jezika, ki je prikazan v rezultatih iskanja5.
Poznavanje različnih tehnik iskanja bo učiteljem in učencem v veliko pomoč pri izkorišanju potenciala teh osupljivih informacijskih virov – spletnih iskalnikov.
Optimizacija iskanja
- V poljuben iskalnik vpišite izraz iskanje in si oglejte rezultate. Primerjajte jih z rezultati iskanja, ki jih obrodi iskalni izraz kako iskati ali ‘nasveti za iskanje’. Kaj pa iskalni pojem kako se UI uporablja v iskalnikih?
- Primerjajte rezultate iskanj recepti za ocvrto zelenjavo in recepti za “ocvrto zelenjavo”.
- Ali je iskanje niza Eat, Pray, Love enako kot iskanje niza Eat Pray Love?
- Poskusite sedaj vnesti iskalni niz planet near jupiter. Poiščite restavracijo v bližini Eifflovega stolpa, z iskanjem v angleščini.
- Kaj se zgodi, ko iščemo izraz umetna inteligenca – “strojno učenje”?
- Kakšna je razlika med poizvedbama “tom cruise” IN “john oliver” ter “tom cruise” ALI “john oliver”?
- Primerjajte rezultate poizvedb university of california in university of * california. Kaj se zgodi, ko uporabite (znak) *?
- Poskusite še: courses site bbc.com in courses site:bbc.com. Poiščite tečaje na vseh spletnih mestih, ki imajo končnico .edu ( v URL naslovu).
- Dodajte izraz filetype:pdf v katerokoli iskalno poizvedbo in se naučite, kaj pomeni.
Poleg uporabe dobrih tehnik iskanja se vedno splača z miško pomakniti navzdol po rezultatih iskanja in si ogledati več kot samo prvo stran. Iskalniki se razlikujejo po tem, kako razvrščajo rezultate. Najvišje uvrščeni rezultati morda ne temeljijo samo na vaši iskalni poizvedbi ali samo na značilnostih vaše dejavnosti kot uporabnika. Poleg tega ne znajo vsi izdelati takšnih spletnih strani, ki bi bile optimizirane tako, da bi se prikazale med najvišje uvrščenimi rezultati.
Za konec si oglejte nastavitve iskanja v iskalniku, ki ga uporabljate. Te med drugim omogočajo prilagoditev prikazanih rezultatov iskanja, varnostne nastavitve, primerne za otroke itd.
Iskanje v parih
Tudi po seznanjenju s tehnikami optimizacije imajo lahko učenci še vedno težave z oblikovanjem učinkovitih iskalnih izrazov/nizov ali z analizo dobljenih rezultatov. Določene študije kažejo, da lahko pri tem pomaga iskanje v parih ali v manjših skupinah učencev. Navodila za vsak posamezen korak naloge bodo učencem v pomoč pri oblikovanju boljših strategij iskanja, pri popravkih iskanj in pri presojanju, kaj storiti s pridobljenimi informacijami. V primerjavi s posamezniki so lahko pari tudi boljši pri iskanju in presojanju informacij na spletnih straneh4.
* Osmisli, razume, inteligenca ipd. so izrazi, ki so v tem besedilu uporabljeni za opis delovanja strojev. Pri tem je pomembno, da se zavedamo, da aplikacije, ki temeljijo na strojnem učenju, seveda ne morejo nečesa osmisliti ali razumeti na enak način kot ljudje.
1 Russell, D., What Do You Need to Know to Use a Search Engine? Why We Still Need to Teach Research Skills, AI Magazine, 36(4), 2015
2 Hillis, K., Petit, M., Jarrett, K., Google and the culture of search, Routledge, 2013.
3 Marion Walton, M., Archer, A., The Web and information literacy: scaffolding the use of web sources in a project-based curriculum, British Journal of Educational Technology, Vol 35 No 2, 2004.
4 Lazonder, A., Do two heads search better than one? Effects of student collaboration on web search behaviour and search outcomes, British Journal of Educational Technology, Vol 36 Issue 3, 2005.
5 Vanderschantz, N., Hinze, A., Cunningham, S., “Sometimes the internet reads the question wrong”: Children’s search strategies & difficulties, Proceedings of the American Society for Information Science and Technology, Vol 51, Issue 1, 2014.